
הכנסת העשרים
מושב שלישי
<פרוטוקול מס' 745>
מישיבת ועדת הכספים
יום רביעי, ד' בתמוז התשע"ז (28 ביוני 2017), שעה 9:35
<סדר היום:>
<אישור השקעת בעלים בחברת נצר השרון בע"מ ("נצר השרון" או "החברה") בהתאם לסעיף 10 לחוק החברות הממשלתיות, התשל"ה–1975>
נכחו:

<חברי הוועדה:> 
משה גפני – היו"ר
<מוזמנים:> 
	רכז תעשיות ביטחוניות, רשות החברות הממשלתיות 
	–
	יאיר בקמן

	רפרנט תעשיות ביטחוניות, רשות החברות הממשלתיות 
	–
	יניב ג'מבר

	יועץ חיצוני של המתווה, משרד הביטחון 
	–
	בני  קוזין

	יו"ר הדירקטוריון הזמני, נצר השרון 
	–
	יעקב אנוך

	סמנכ"לית תפעול ומשאבים, נצר השרון 
	–
	רונית בן אדיבה


<ייעוץ משפטי: >
שגית אפיק
שיר שפר (עוזרת ליועצת המשפטית)
<מנהל הוועדה:>
טמיר כהן
<רישום פרלמנטרי:>
אור שושני
<אישור השקעת בעלים בחברת נצר השרון בע"מ ("נצר השרון" או "החברה") בהתאם לסעיף 10 לחוק החברות הממשלתיות, התשל"ה–1975>
<היו"ר משה גפני:>
בוקר טוב, אני פותח את ישיבת ועדת הכספים. אנחנו דנים באישור השקעת בעלים בחברת נצר השרון. מי מציג?

<יאיר בקמן:>
אני יאיר בקמן, מרשות החברות. בשבוע שעבר העלינו בקשה לתקצוב שוטף ומימון פרויקטים ל-2017 ו-2018 - - - 

<היו"ר משה גפני:>
תגיד שוב את הבקשה. 

<יאיר בקמן:>
הבקשה הייתה לתקצוב שוטף של 2017 ו-2018 ולמימון פרויקטים שנצר השרון אחראית עליהם לפינוי תכסית ושטחי קרקע במתחם רמת השרון. 

אתה ביקשת בישיבה הקודמת לא לתקצב את התקצוב השוטף ל-2018, ואתמול שלחנו בקשה מתוקנת - - -

<היו"ר משה גפני:>
מה התקציב ל-2018?

<יאיר בקמן:>
התקציב השוטף ל-2018 הוא 8.5 מיליון שקל - - -

<היו"ר משה גפני:>
מתי תבקשו אותו?

<יאיר בקמן:>
אני מניח שלקראת סוף השנה או בתחילת השנה הבאה, 2018, בעוד איזה שישה-שבעה חודשים. 

לגבי הבדיקות, החברה תיכנס לתהליך של סקרים בקרוב. זה תהליך די ארוך שכולל גם מכרזים, והם כמובן לא יוכלו לצאת למכרזים עד שאין תקצוב. אחרי שהזוכים יזכו תתחיל הפעילות. נוכל לעדכן אתכם עוד שבעה חודשים איך התקדמנו, אבל אני לא בטוח שעוד שבעה חודשים כבר יהיו תוצאות של הסקרים, כי זה תהליך כימי וביולוגי די ארוך. 

מה שעוד רצינו לבקש, וכמובן זה לשיקולכם... בפנייה הראשונה אמרנו שהתקציב השוטף ל-2018 יהיה 8.5 מיליון שקל, אבל אם פרויקטים יתממשו אנחנו נשמח לממש אותם. ככה שאם תוכלו לאשר לנו 25, לא עבור השוטף אלא רק עבור... שישה מיליון שקל לתקציב שוטף 2017 והשאר לפרויקטים – אנחנו נשמח. אבל כמובן שזה לשיקולכם. 

<היו"ר משה גפני:>
לא הבנתי מה זה "אם פרויקטים יתממשו".

<יאיר בקמן:>
יש להם מספר פרויקטים שהם רוצים להוציא, ומדובר בתהליכים מכרזיים, שלפעמים מתעכבים יותר ולפעמים פחות. אנחנו ביקשנו 10.5 מיליון שקל לפרויקטים הדחופים ביותר, ואם נוכל לאשר פרויקטים אחרים, שהם פחות דחופים, אנחנו נשמח - - -

<היו"ר משה גפני:>
אני מתכוון לאשר רק את הדחופים. אנחנו רוצים שתהיו פה יותר, כדי שנוכל לדעת איך זה מתקדם. 

<יאיר בקמן:>
אנחנו כנראה נגיע בינואר או פברואר 2017 - - -

<היו"ר משה גפני:>
מה הבקשה עכשיו?

<יאיר בקמן:>
16.5 מיליון שקל לתקציב שוטף לפרויקטים ב-2017.

<היו"ר משה גפני:>
טוב, ואת השאר תגישו בהמשך. מי יושב-ראש הדירקטוריון? בבקשה. 

<יעקב אנוך:>
אני יקי אנוך, יושב-ראש זמני של הדירקטוריון, כי עדיין לא אושר יושב-ראש קבוע. הפרויקטים של נצר השרון הם כולם פרויקטים מתמשכים, אין שם פרויקטים קצרים. 

נצר השרון אמורה לטפל בקרקעות של רמת השרון, ומבחינה ממלכתית יש לזה חשיבות עליונה, כי רוצים את הקרקעות האלה לצורך מגורים לאנשים. אלא שלכבול את ידינו כל פעם - - -

<היו"ר משה גפני:>
למה היה צריך להקים חברה ממשלתית לצורך העניין הזה? האמת היא שאני לא צריך לשאול אותך. 

<רונית בן אדיבה:>
אני רונית בן אדיבה, מנצר השרון. הסיבה שהקימו חברה ממשלתית - - -

<היו"ר משה גפני:>
אבל אתם לא אובייקטיביים. צריך לבדוק שם את הקרקעות, צריך לעשות שם פעולות – למה אי אפשר היה לעשות את זה דרך משרדי הממשלה? להוציא מכרז. 

<יאיר בקמן:>
היה אפשר לעשות את זה, אבל כשעשו את החלטת ההפרטה בתעש, מכיוון שהיא גם בעלת הקרקע וגם הייתה אחראית על כל המפגעים הסביבתיים שהיו שם, חשבו לנכון שאותם אנשים מתעש יישארו בחברה, אלה בעלי הידע. מעבר לזה, החברה עצמה היא זאת שלקחה את כל האחריות הסביבתית על המפגעים של כל מתחמי תעש, בעוד שהמדינה לא רצתה לקחת על זה אחריות, מהסיבות הברורות. 

<היו"ר משה גפני:>
לא ברור לי, אבל בסדר. 

<יעקב אנוך:>
יש גם בעיה של סוג החומרים שהשתמשו בהם, מהות החומרים, שזה נושא שמוגדר סודי, לפחות עוד לפני שיודעים מה יש שם. ולכן לא פשוט להוציא את זה לכל אחד. 

<היו"ר משה גפני:>
מה, המדינה לא עושה דברים - - - ?

<יעקב אנוך:>
אמרתי שזה לא פשוט, לא אמרתי שאי אפשר. 

<היו"ר משה גפני:>
אין לי טענות נגדכם, אני פשוט לא מבין איזו צורת התנהלות זאת, להקים עוד חברה ועוד חברה ועוד חברה. לפחות היו מכניסים איזה חרדי בדירקטוריון, על פי החוק, אבל גם את זה לא עושים. 

<יעקב אנוך:>
אדוני, אנחנו קצרים בדירקטוריון ונשמח אם תביא שני חרדים, לא אחד. 

<היו"ר משה גפני:>
אני לא מביא חרדים, זה לא התפקיד שלי. יש חוק במדינה. דיברתי עם אורי יוגב, ולא מקיימים את החוק. אבל יש חוק, יש העדפה מתקנת לחרדים, אז אי אפשר לשים בדירקטוריון חרדים? 

אדוני, בבקשה. 

<בני קוזין:>
אני בני קוזין, ממשרד הביטחון. לשאלתך למה היה צריך להקים את נצר השרון, הרי שהחוק במדינת ישראל מחייב שהמזהם מטהר את הקרקע, אחרת אי אפשר להעביר אותה לשום גורם אחר. ולמעשה נצר השרון הוא גוף תעש המקורי, הוא המזהם, והוא זה שנדרש לטהר את הקרקע, ורק אחרי זה הוא יוכל להעביר את זה למינהל מקרקעי ישראל. כך שלמעשה החוק בעניין של "המזהם הוא המטהר" מחייב אותנו לייצר את המבנה הזה. 

<היו"ר משה גפני:>
פלפול לא רע, לא מעבר לזה. המדינה הייתה יכולה לעשות את זה, יש פה אנשים שלא לוקחים על עצמם אחריות. תעש, לשמחת כולנו, יצאה לדרכה – והשאירה את נצר השרון שתטפל בקרקע. 

<יאיר בקמן:>
תעש לא החליטה את זה, ממשלת ישראל החליטה. 

<היו"ר משה גפני:>
נו, אז אסור לבקר את הממשלה? מה, אנחנו בצפון קוריאה?

<יעקב אנוך:>
זה לא רק הקרקע, אנחנו מטפלים בכל הדברים שהיא השאירה: תביעות עובדים, בעיות עובדים - - -

<היו"ר משה גפני:>
מה זה?

<יעקב אנוך:>
אנחנו לא מטפלים רק בקרקע, אנחנו גם מטפלים בכל נושא העובדים.

<היו"ר משה גפני:>
מה אתם עושים בנושא העובדים?

<יעקב אנוך:>
יש תביעות עובדים בבתי משפט על כל מיני עוולות ודברים אחרים. יש כל מיני שאריות - - -

<היו"ר משה גפני:>
למה תעש לא יכולה לעשות את זה?

<יעקב אנוך:>
תעש תהיה מופרטת - - -

<יאיר בקמן:>
לא, זה לא קשור לזה שתעש תהיה מופרטת. רצו להפוך את תעש לחברה עסקית, רצו שהיא תתחיל דף חלק, ולכן רצו להפריד ממנה את הפעילות השיורית שלה שלא קשורה לפעילות העסקית שלה. זה היה לטובת החברה. 

<היו"ר משה גפני:>
אני לא מקבל את זה, אני חושב שזה היה צריך להתנהל אחרת. אבל אני שמח, מכיוון שעל תעש אנחנו עשינו פה עבודה מאוד קשה ורצינית ולא היה פשוט לעמוד מול הממשלה ולהציל את תעש. תעש הייתה במצב של סגירה ואם לא ההתגייסות של ועדת הכספים היא כנראה הייתה סגורה. 

היו אנשים, אני יכול להגיד אותם בשמותיהם, שרצו שתעש תיסגר. הם לא היו צריכים את זה, הם היו יכולים לרכוש את המוצרים החיוניים של תעש במקומות אחרים, והם גם די אמרו לי את זה. אבל אנחנו התעקשנו ועמדנו בתוקף על כך שהחברה תישאר והעובדים יישארו. לא ידעתי אז מה הסיפור של נצר השרון, יכול להיות שאחרת הייתי מגיע לפתרון גם בזה. אבל לא נורא, מה זה משנה. 

אז אנחנו נצטרך לאשר את מה שביקשתם ואתם תבואו עוד פעם לגבי 2018 ולגבי הפרויקטים הנוספים. 

אישור השקעת בעלים בחברת נצר השרון. אנחנו מבקשים לאשר 16.5 מיליון. יש בעיה משפטית לאשר את זה? מי בעד אישור הבקשה של השקעת בעלים בחברת נצר השרון? מי נגד? אין. מי נמנע? אין. 
הצבעה

בעד אישור הבקשה – פה אחד
הבקשה <לאישור השקעת בעלים בחברת נצר השרון בע"מ ("נצר השרון" או "החברה") בהתאם לסעיף 10 לחוק החברות הממשלתיות, התשל"ה–1975>, אושרה.

<היו"ר משה גפני:>
למרבה ההפתעה הבקשה שלכם אושרה פה אחד בוועדת הכספים. אני מבקש שתעדכנו אותנו לגבי ההמשך. אנחנו לא מתכוונים להשאיר את זה ככה, אנחנו רוצים לדעת מה מתרחש עם העניין. יותר מדי כוח ואנרגיות השקענו בחברה הזאת. תודה רבה. 

הישיבה ננעלה בשעה 09:45.

